Hej Bolius

Jeg har for kort tid siden købt et hus bygget i 2015. Det har et Nilan ventilationsanlæg, Comfort 300. Efter en gang "uddannelse" på nettet, artikler og youtube, fandt jeg ud af, det var en god idé at rense indsugninger (badeværelse og køkken), og jeg fandt ud af, at der ikke er monteret en "nissehue" i udsugningerne.

Det undrer mig noget, indsugningerne er ikke specielt rene efter 5 år.

Er det en fejl at de mangler? Eller er det normalt og helt efter bogen?


Snavs og støv i ventilationsanlægget - skyldes det at der mangler "nissehuer"?
Hej Aksel

Det er ikke normen eller standarden, at der sættes “nissehue-filtre” ved en ny montage.

Det er en anbefaling, som man kan vælge at bruge for netop at hindre “tilstøvningen” af ventilationskanalerne.

Jeg kigger ofte op i disse kanaler ved både 1 og 5 års gennemgange, og jeg oplever en kæmpe forskel fra hus til hus, om der er problemer med “tilstøvede” kanaler. Så jeg tror, det er meget afhængigt af det rengøringsniveau, som de enkelte familier holder.

Men når først man har skulle betale at specialiseret rengøringsfirma eller en skorstensfejer til at rense ens kanaler, opdager flere, at det nok bedre kunne betale sig at have et par nissehuer i.

Men hvor om alting er, så bør/skal ens ventilationsanlæg renses med 3-5 års mellemrum - nissehuer eller ej.

Rådfør dig gerne med dit lokale ventilationsfirma. Nissehuer øger tryktabet i kanalerne, og dermed kan nissehuer forstyrre driften en smule og øge driftsomkostninger.

Find dit lokale ventilationsfirma på hjemmesiden [Vent.dk](https://vent.dk/)

Held og lykke med det.

